作者：杨炎正
词牌/韵律：贺新郎

paragraphs: 梦里骖鸾驭。
望蓬莱不远，翩然被风吹去。
吹到楚楼烟月上，不记人间何处。
但疑是、蓬壶别所。
缥缈霓裳天女队，奉一仙、满把流霞举。
如唤我，醉中舞。
醉醒梦觉知何许。
问潇湘今日，谁与主盟尊俎。
无限青春难老意，拟倩管弦寄与。
待新筑沙堤稳步。
万里云霄都历遍，却依前、流水桃源路。
留此笔，为君赋。